《送程给事知越州》
宋代·上官均

远民谁布上恩宽，一纸除书辍近班。
候骑百城瞻使节，壶浆十里过乡关。
云山缭绕讴吟外，铃阁从容指顾间。
密诏未从疏传请，追锋行看日边还。

作者简介：（1038—1115）邵武人，字彦衡。神宗熙宁三年进士。任北京留守推官，迁监察御史里行。元丰中为窦莘明冤，谪知光泽县。哲宗元祐初复为监察御史，遇事敢言，论罢青苗法，裁冗官，劾去蔡确、张璪、李清臣，罢诗赋取士。徽宗时累迁给事中，反对尽循熙宁、元丰法度，出知永兴军。崇宁初入元祐党籍夺职，政和中复龙图阁待制致仕。有《曲礼讲义》、《广陵文集》等。